ኤጀንሲው ባለፉት 27 ዓመታት ለትምህርት ጥራት መረጋገጥ እንዳልሰራ ተገለፀ
አዲስ አበባ፡- ባለፉት 27 ዓመታት የከፍተኛ ትምህርት አግባብነትና ጥራት ኤጀንሲ ለትምህርት ጥራት መረጋገጥ የሚጠበቅበትን ያህል እንዳልሰራ ተገለፀ፡፡የከፍተኛ ትምህርት አግባብነትና ጥራት ኤጀንሲ የህዝብ ግንኙነትና ኮሙኒኬሽን ኃላፊ የሆኑት አቶ ታረቀኝ ገረሱ በተለይ ለአዲስ ዘመን ጋዜጣ እንደገለፁት፣ ባለፉት 27 ዓመታት ኤጀንሲው የትምህርት ጥራትን ለማረጋገጥ በሚችልበት ቁመና ልክ አልሰራም፡፡ኤጀንሲው የግልና የመንግሥት የከፍተኛ ትምህርት ተቋማት የተቋቋሙበትን አላማ እንዲያሳኩ ድጋፍና ክትትል በማድረግ ሀገሪቱ የምትፈልገውን የተማረ የሰው ኃይል እንዲያፈሩ ማድረግ ቢሆንም የተሰራው ሥራ ግን ከዚህ በተቃራኒው በመቆም በጥቅም በመተሳሰር የሚጠበቅበትን ሥራ ሳይሰራ ቆይቷል ያሉት የህዝብ ግንኙነት ኃላፊው፤ ከውስጥም ከውጭም ሆኖ በጥቅም በመተሳሰር በሀገርና በትውልድ ላይ ከፍተኛ ኪሳራ መድረሱን አስረድተዋል። እንደ አቶ ታረቀኝ
ማብራሪያ ኤጀንሲው ከሁለትዓመት በፊት የከፍተኛ ትምህርት ተቋማትን ሊቆጣጠር ቀርቶ 70 የማይሞሉ የራሱን ሠራተኞች በአግባቡ ማስተዳደር ያልቻለ ነበር፤ በዚህ ድክመትም የዕውቅና ፈቃድ ሳይኖራቸው የግል የከፍተኛ የትምህርት ተቋም በመክፈት ደረጃውን ያልጠበቀ ትምህርት ይሰጡ በነበሩት ላይ የእርምት እርምጃ መውሰድ አልቻለም ፡፡ሀገራዊ ለውጡን ተከትሎ በኤጀንሲው በተደረገው የአመራር ለውጥ ችግሮቹን ከስረ መሰረቱ ላይቶ ለትምህርት ጥራት መረጋገጥ እየሰራ ቢሆንም ከዚህ በፊት በህገ ወጥ መንገድ ትውልድን ሲገሉ የቆዩ አካላት ሥራውን በአግባቡ እንዳይወጣ ጫና እያሳደሩበት ይገኛሉ፡፡ኤጀንሲው በህገ ወጥ መንገድ የሚሰሩ ተቋማት ላይ እርምጃ እየወሰደ ቢገኝም ያላግባብ ኪሳቸውን ያደለቡ አካላት ከድርጊታቸው ከመቆጠብ ይልቅ የኤጀንሲውን ተግባር ሲኮንኑ፣ አለፍ ሲልም የተቋማቱን ስም እንዳያነሳ ዕገዳ እንዲጣልበት ማድረጋቸውንም ጠቁመዋል። ባለፉት 27 ዓመታት ከፍተኛ የሆነ የአመራር ውሳኔ ሰጭነት ችግር በመኖሩ የአመራር ለውጥ ተደርጎ ኤጀንሲው የተቋቋመበትን ዋና አላማ ግብ እንዲመታ እየተሰራ በሚገኝበት በአሁኑ ወቅት በርካታ ተቋማት በህገ ወጥ መንገድ በሰበሰቡት ገንዘብ የኤጀንሲውን አሰራር ለማዳከም እየሰሩ ነው የሚሉት የህዝብ ግንኙነት ኃላፊው፤ የትምህርት ጥራት ሲጓደል እንደሀገር ከፍተኛ ችግር ስለሚያስከትል ሲከማቹ የመጡት ውስብስብ የህገ ወጥነት ሰንሰለቶችን ለመበጠስ የፍትህ ተቋማት ለእውነተኛ ፍትህ ሊሰሩ እንደሚገባ አሳስበዋል፡፡አዲስ ዘመን ሐምሌ 8/2012ሞገስ ተስፋ